LIETUVOS RESPUBLIKOS SVEIKATOS APSAUGOS MINISTRAS

Į S A K Y M A S

DĖL KVALIFIKACINIŲ REIKALAVIMŲ MEDICININIO AUDITO GRUPĖS VADOVUI IR MEDICINOS AUDITORIUI PATVIRTINIMO

2007 m. gegužės 18 d. Nr. V-389

Vilnius

Vadovaudamasis Sveikatos priežiūros kokybės užtikrinimo 2005–2010 m. programos, patvirtintos Lietuvos Respublikos sveikatos apsaugos ministro 2004 m. rugsėjo 14 d. įsakymu Nr. V-642 (Žin., 2004, Nr. 144-5268), nuostatomis ir siekdamas užtikrinti sveikatos priežiūros įstaigose teikiamų asmens sveikatos priežiūros paslaugų kokybės kontrolę:

1. Tvirtinu pridedamus:

1.1. Kvalifikacinius reikalavimus medicininio audito grupės vadovui;

1.2. Kvalifikacinius reikalavimus medicinos auditoriui.

2. Nustatau, kad:

2.1. asmenys, kurie eina medicininio audito grupės vadovo ar medicinos auditoriaus pareigas ir neatitinka patvirtintų šiuo įsakymu Kvalifikacinių reikalavimų medicininio audito grupės vadovui 4 punkto ir Kvalifikacinių reikalavimų medicinos auditoriui (medicininio audito grupės nariui) 4 punkto reikalavimų, privalo per dvejus metus nuo šio įsakymo įsigaliojimo datos baigti nustatytus kursus;

2.2. sveikatos priežiūros įstaigoje dirbančiam vienam medicinos auditoriui, kai įstaigoje nesudaroma medicinos audito grupė, taikomi medicinos audito grupės vadovui keliami kvalifikaciniai reikalavimai;

2.3. įsakymas įsigalioja per 1 mėnesį nuo jo paskelbimo „Valstybės žiniose“.

3. Pavedu šio įsakymo vykdymą kontroliuoti ministerijos sekretoriui pagal administravimo sritį.

SVEIKATOS APSAUGOS MINISTRAS	RIMVYDAS TURČINSKAS

PATVIRTINTA

Lietuvos Respublikos sveikatos apsaugos

ministro 2007 m. gegužės 18 d. įsakymu

Nr. V-389

KVALIFIKACINIAI REIKALAVIMAI MEDICININIO AUDITO GRUPĖS VADOVUI

Medicininio audito grupės vadovu gali būti asmuo, atitinkantis šiuos bendruosius kvalifikacinius reikalavimus:

1. Išsilavinimas – aukštasis universitetinis, magistro laipsnis arba jam prilygintas.

2. Studijų programa – medicina, odontologija, visuomenės sveikata, slauga ar jai prilyginta.

3. Darbo stažas – ne mažiau kaip treji metai asmens sveikatos priežiūros sektoriuje.

4. Dokumentai, patvirtinantys medicininio audito žinių išklausymą, įgūdžių įgijimą ne mažiau kaip 72 val. tobulinimo programoje, suderintoje su Lietuvos Respublikos sveikatos apsaugos ministerija.

5. Mokėti valstybinę kalbą ir dar vieną iš oficialių Europos Sąjungos kalbų (anglų, prancūzų, vokiečių).

6. Reikalingos žinios:

6.1. teisės aktų, reglamentuojančių medicininį sveikatos priežiūros veiklos auditą, planavimą, organizavimą ir vykdymą, sveikatos priežiūros įstaigų administravimą ir finansavimą, darbo santykių organizavimą, išmanymas bei gebėjimas jais vadovautis;

6.2. sveikatos priežiūros ir jos kokybės politikos, sveikatos apsaugos sistemos valdymo, sveikatos priežiūros sistemos vadybos, kokybės vadybos sistemos išmanymas, gebėjimas jomis vadovautis;

6.3. turėti kompiuterinio raštingumo žinių ir įgūdžių (pagrindinės informacinių technologijų sąvokos, kompiuterio naudojimas ir bylų tvarkymas, tekstų tvarkymas, skaičiuoklės, duomenų bazės, pateikčių rengimas, informacija ir komunikacija ir kt.).

7. Mokėti ir sugebėti:

7.1. organizuoti medicininio audito darbą ir jam vadovauti; analizuoti ir vertinti audituojamą sritį, medicininio audito duomenis; valdyti, kaupti, sisteminti, apibendrinti informaciją, pateikti rezultatus ir daryti išvadas;

7.2. sklandžiai reikšti mintis raštu ir žodžiu, išmanyti dokumentų rengimo, tvarkymo, apskaitos taisykles;

7.3. bendrauti, bendradarbiauti, dirbti komandoje;

7.4. priimti sprendimus;

7.5. savarankiškai planuoti ir organizuoti grupei skirtų užduočių įgyvendinimą;

7.6. vertinti įstaigos rizikos (nepageidaujamų įvykių) valdymą, kontrolės bei prevencinių procesų efektyvumą, teikti veiklos gerinimo pasiūlymus.

8. Nepriekaištinga profesinė reputacija: elgesys ar veikla, nepažeidžiant profesinės etikos, deontologijos normų, principų ir taisyklių.

______________

PATVIRTINTA

Lietuvos Respublikos sveikatos apsaugos

ministro 2007 m. gegužės 18 d. įsakymu

Nr. V-389

KVALIFIKACINIAI REIKALAVIMAI MEDICINOS AUDITORIUI (MEDICININIO AUDITO GRUPĖS NARIUI)

Medicinos auditoriumi gali būti asmuo, atitinkantis šiuos bendruosius kvalifikacinius reikalavimus:

1. Išsilavinimas – specialusis vidurinis ar aukštesnysis medicininis, įgytas iki 2002 m.; aukštasis.

2. Studijų programa – medicina, odontologija, visuomenės sveikata, slauga ar jai prilyginta.

3. Darbo stažas – ne mažiau kaip vieneri metai asmens sveikatos priežiūros sektoriuje.

4. Pažymėjimas, patvirtinantis apie medicininio audito žinių išklausymą, įgūdžių įgijimą ne mažiau kaip 36 val. tobulinimo programoje, suderintoje su Lietuvos Respublikos sveikatos apsaugos ministerija.

5. Mokėti valstybinę kalbą ir dar vieną iš oficialių Europos Sąjungos kalbų (anglų, prancūzų, vokiečių).

6. Reikalingos žinios:

6.1. Teisės aktų, reglamentuojančių sveikatos priežiūros veiklos auditą, planavimą, organizavimą ir vykdymą, sveikatos priežiūros įstaigų administravimą ir finansavimą, darbo santykių organizavimą, išmanymas bei gebėjimas jais vadovautis;

6.2. sveikatos priežiūros ir jos kokybės politikos, sveikatos priežiūros sistemos vadybos, kokybės vadybos sistemos išmanymas, gebėjimas jomis vadovautis;

6.3. turėti kompiuterinio raštingumo žinių ir įgūdžių (pagrindinės informacinių technologijų sąvokos, kompiuterio naudojimas ir bylų tvarkymas, tekstų tvarkymas, skaičiuoklės, duomenų bazės, pateikčių rengimas, informacija ir komunikacija ir kt.).

7. Mokėti ir sugebėti:

7.1. analizuoti ir vertinti audituojamą sritį; valdyti, kaupti, analizuoti, sisteminti ir apibendrinti medicininio audito duomenis, pateikti rezultatus ir daryti išvadas;

7.2. sklandžiai reikšti mintis raštu ir žodžiu, išmanyti dokumentų rengimo, tvarkymo, apskaitos taisykles;

7.3. bendrauti, bendradarbiauti, dirbti komandoje;

7.4. priimti sprendimus;

7.5. savarankiškai planuoti ir organizuoti skirtų užduočių įgyvendinimą;

7.6. vertinti įstaigos rizikos (nepageidaujamų įvykių) valdymą, kontrolės bei prevencinių procesų efektyvumą, teikti veiklos gerinimo pasiūlymus.

8. Nepriekaištinga profesinė reputacija: elgesys ar veikla, nepažeidžiant profesinės etikos, deontologijos normų, principų ir taisyklių.

______________